Controversata piesa de teatru "Dumnezeu e un mafiot", care a starnit protestele cultelor religioase, s-a jucat sambata seara la Teatrul National din Timisoara.

Sala a fost arhiplina si printre spectatori s-au aflat si cativa politisti sub acoperire. Masurile speciale de securitate s-au luat pentru ca, acum cateva zile, un individ a trimis o scrisoare de amenintare, suparat ca dramaturgul ia in deradere numele Domnului.

Piesa de teatru "Dumnezeu e un mafiot", scrisa de canadianul Nick Mancuso, spune povestea unui om al strazii, care, dupa ce a cazut in patima bauturii, ajunge sa se creada Dumnezeu. Reprezentantii celor mai multe culte religioase, de la Biserica ortodoxa si cea romano-catolica, pana la reformati si adventisti, au considerat insa ca titlul piesei este o blasfemie.

In plus, in scrisoarea trimisa pe adresa teatrului si semnata cu un nume fals, cineva sustinea ca va face tot ce-i va sta in putinta pentru a opri reprezentatia. Asa ca spectatorii au fost controlati la intrare.

Unii spectatori considera ca reactia cultelor religioase este nefondata.

"Atunci cand se face un act de cultura, vreau ca Biserica sa ne lase in pace. Sa ne vedem noi de treaba noastra si ei sa isi vada de enoriasii lor", spun acestia.

Reprezentantii Mitropoliei Banatului sunt mahniti ca nu a fost schimbat titlul piesei, asa cum s-a cerut in protest, in favoarea celui original "God is a gangster".

"Ceea ce este regretabil e faptul ca totusi conducerea teatrului nu a tinut cont de acest apel al cultelor din Timisoara. Piesa a avut loc, nu putem decat sa regretam acest lucru", a declarat Marius Florescu, purtator de cuvant al Mitropoliei Banatului.

In ceea ce priveste semnatarul scrisorii de amenintare, politistii au deschis un dosar penal cu autor necunoscut.